Genîna asîda laktî
Genîna asîda laktî (bi înglîzî lactic acid fermentation) an jî rêçeya asîda laktî (bi înglîzî:lactic acid pathway), di sîtoplazmaya xaneyê de piştî glîkolîzê, di nebûna oksîjenê de kîmîkekarlêka guhertina pîruvatê bo asîda laktî ye. Di hebûna oksîjenê de, xaneyên piraniya zindeweran, piştî glîkolîzê, bi rêçeya bahenaseya xaneyî (bi înglîzî: aerobic cellular respiration) pîruvat û NADH yên glîkolîzê ji bo bidestxistina hê pirtir ATP-yan bi kar tînin, pîruvat heta karbona dioksîd û av tên hilweşandin, NADH jî tên oksandin bo NAD+. Di bahenaseya xaneyê de wergira dawî ya elektronan oksîjen e. Pêvajoya bikaranîna molekulek endamî ya ji bo oksandina NADH bo NAD+, wekî genîn (bi înglîzî: fermentation) tê navkirin. Di rêçeya genînê de pîruvat wergira eletronan e. Di nebûna oksîjenê de an ji di hawîrdora kêmoksîjenî de, gelek zîndewer bi rêçeya genînê ji NADH-yê elektron diguhazînin pîruvatê û NAD+ bi dest dixin. Bi oksandina NADH-yê, ji bo berdewamkirina glîkolîzê, NAD+ tê dabînkirin. Li gor berhema dawî ya ji pîruvatê hatî çêkirin, gelek corên genînê hene, lê ji vana du cor; genîna asîda laktî û genîna alkolî, genînên herî berbelav in. Hinek zîndewer bi guhaztina elektronan, pîruvatê diguherînin laktatê (asîda laktî) . Zîndewerên wekî mîna karoka havênê jî bi kêmkirina pîrûvatê bo alkola etîl û karbonadîoksîdê NAD+ bi dest dixin. Li gel hin corên karok û bakteriyan, di laşê ajalên birbiredaran (bi înglîzî: vertebrate) de di masûlkexane û xirokên sor de jî rêçeya genîna asîda laktî rû dide. Di rêçeya genîna asîda laktî de, pîruvat ji aliyê NADH ve tê kêmkirin û laktat (asîda laktî) peyda dibe. Oksandina NADH ji aliyê enzîma laktat dehîdrojenaz (bi înglîzî: lactate dehydrogenase) ve tê hankirin (katalîzekirin).